
VUOSIKOKOUS. 


Suomen Teosofisen Seuran vuosikokous pidettiin Oulunkylässä 
elok. 17 ja 18 päivänä. Puheenjohtajana toimi Pekka Ervast, 
sihteerinä J. A. Tukiainen. 

Nämä vuosikokoukset ovat aina- merkkitapauksia Seuramme 
elämässä. Voipi sanoa, että ne muodostavat Seuran tähänastisen 
ainoan yhteisen toimintamuodon. Hajallaan ympäri maata asuvat 
jäsenet kohtaavat toisensa jälleen vuosikokouksessa ja ennen tätä: 
jäsenlehteä oli vuosikertomus Seuran ainoa julkaisu. 

Ottaakseni esimerkin tahtoisin sanoa, että vuosikokous Seural¬ 
lemme merkitsee samaa kuin olympialaiset juhlat muinaisessa 
Kreikassa. Kreikka oli hajaantuneena pikkuvaltoihin, jotka elivät 
omaa elämäänsä omien lakiensa mukaan, saattoivatpa olla sodas¬ 
sakin keskenään, mutta yhdistävänä siteenä oli kansalle uskonto 
ja olympialaiset juhlat. Sinne kokoonnuttiin toisiaan tapaamaan, 
siellä myös esitettiin, mitä kauneinta oli luotu taiteen ja runou¬ 
den alalla, ja lujitettiin kansallisia yhteisyyden siteitä. 

Tänä vuonna ei vuosikokouksellamme ollut läheskään samoja 
edellytyksiä kuin ennen. Kireä elintarvepula, kalliit matkat, kansal- 
lissodan jälkimaininki y. m. seikat estivät jo osanoton runsauden. 
Ja myös täytynee myöntää, että monet jäsenet suhtautuivat kyl¬ 
mästi Seuran asioihin, arvellen, että viime vuosikokous oli särke¬ 
nyt Seuran sopusoinnun. 

Yhtäkaikki tunnustettakoon, että tämä vuosikokous onnistui 
paremmin kuin oli uskallettu toivoakaan. Mieliala oli sopua 
etsivä ja varsinkin ensimäisenä päivänä kaikki tunsivat, kuinka va¬ 
kavaa oli pyrkimys veljelliseen ratkaisuun kaikissa asioissa. Toisena 
kokouspäivänä oli pieni hetki ylisihteerin vaalin päättyessä, jolloin 
tuntui kuin olisi ajauduttu auttamattomaan umpikujaan. Mutta 
juuri tuossa pienessä koetuksessa selvisi, ettei sittenkään tällä het¬ 
kellä mikään voima kykene hajoittamaan Seuramme lujia rivejä. 
Oli huomattavana yleinen ajatus jättämään personalliset näkökoh¬ 
dat, myötä- ja vastenmielisyydet, syrjään, kun Seuran etu oli kysy¬ 
myksessä. 

Yhtenä todistuksena siitä eteenpäin pyrkivästä hengestä, mikä 
vuosikokouksessa vallitsi, oli se rohkea päätös, että päätettiin ensi 

vuonna kantaa lisäverotus kaikilta jäseniltä niin tuntuva, ettei 
ennen ole sitä uskallettu ajatellakaan. Päätettiin tämä lisäverotus 
varallisuuden mukaan 10, 20 ja 30 mk:si, jotka jaotukset vastaa¬ 
vat vähävaraisia, keskiluokkia ja varakkaita jäseniä. Jäsenlehdestä 
ei tällöin tule mitään erikoista verotusta. Unto Nevalaisen lah¬ 
jotuksella näkyy olleen innostava, inspiroiva vaikutus. Tuosta 
lahjoituksesta ei puhuttu mitään, sitä ei otettu edes huomioon, 
koskapa se ei vielä ainakaan tänä vuonna ole saatavissa, sen 
sijaan päätettiin itse ponnistaa voimat suurempaan työhön ja 
„tulla omilla toimeen”. Tulo- ja meno-arvio vaati kaikessa 
tapauksessa suuria menoja, kaikki kustannukset olivat monin ver¬ 
roin kohonneet eikä jäsenlehden lopettamisia kukaan edes ajatellut. 
Tätä paitsi päätettiin nyt ensikerran maksaa ylisihteerille kunnol¬ 
linen palkka, jotta hän voisi todella käyttää aikaa ja työtä Seuran 
palvelukseen. Määrättiin ylisihteerin palkaksi 6000 mk. vuodessa, 
johon silloin sisältyvät myös apulaissihteerin palkka, jäsenlehden 
toimitus j. n. e. 

Jäsenmaksun korotus sai alkunsa Hannulan ehdotuksesta, että 
se korotettaisiin 60 mk:aan vuodessa. Tätäkin ehdotusta kanna¬ 
tettiin, mutta päätettiin kuitenkin pysyä kohtuuden rajoissa eikä 
tehdä äkkihyppäyksiä. Omituista oli tunnustella mielialaa, joka 
vallitsi tämän päätöksen teossa. „Mitä ovat nuo muutamat pennit 
sen rinnalla, mitä Seuran työ merkitsee.” Ja kun vaan mielestä- 
haihtuu entinen arka ja pikkumainen käsitys, niin varmaan jäsenet 
huomaavat, että tällaiset päätökset kohottavat Seuran arvoa ja 
merkitystä sekä sen omissa että muiden silmissä, 


YLISIHTEERIN VAALI. 

„Eloa on paljon, työväkeä vähän.” Se huomattiin jälleen, 
kun käytiin ylisihteerin vaaliin. Jälleen oli yhtä vaikeata kuin 
viime vuosikokouksessa löytää henkilöä tälle paikalle. Pekka 
Ervast nytkin teki voitavansa kieltäytyäkseen tästä toimesta, pitäen 
ennen esittämiään syitä edelleenkin yhtä pätevinä. Väinö Valvan- 
netta kannatettiin huolimatta siitä, ettei hänellä ole mitään johta¬ 
jan kykyä ja että hän sairautensa vuoksi kuitenkin olisi estetty 
tointa kunnollisesti hoitamasta. Sitäpaitsi kävi ilmi, että hän val¬ 
tiollisen tyhmyytensä vuoksi oli tässä suhteessa aivan sopimaton 
ja voisi saattaa Seuran ikävään asemaan. Muita ehdokkaita oli 
tohtori Angervo, J. R. Hannula ja Helmi Jalovaara. Saatiin taas 
kuluttaa vuosikokouksen kallista aikaa monta tuntia tähän ylisih- 
teerikysymykseen. Ja ratkaisu oli sittenkin epätyydyttävä. Pekka 
Ervast sai enimmät äänet, mutta tahtoi Seuralta lupausta, että 

Väinö Vaivanne ainakin tämän vuoden loppuun asti olisi ylisih- 
teerinä ja pidettäisiin siksi valittuna. Antoiko vuosikokous tämän 
lupauksen vai ei, siitä ei sekavan menon vuoksi kukaan päässyt 
selville. Joka tapauksessa jäi se käsitys vallalle, että Vaivanne 
nyt jäi ylisihteeriksi. 

Asia siis päättyi suoraan sanoen nolosti ja tämä oli juuri se 
umpikuja, johon tultiin. Mutta tämäkin vaikeus tuli ratkaistuksi 
vielä ennen kesäkurssien lopettamista. Väinö Vaivanne näet yhä 
huonontuneen terveytensä vuoksi sai vihdoin Pekka Ervastin suos¬ 
tumaan ja ottamaan vastaan ylisihteerin arvon. Tärkeänä syynä 
oli sekin, ettei ollut lupa saattaa Seuraa kärsimään poliittisten 
asioiden vuoksi. Ja kolmantena syynä oli tietysti se, että Pekka 
Ervast oli sääntöjen mukaisesti valittu ja että vastakkainen menet¬ 
tely olisi ollut muodollisesti ja asiallisesti väärin. 

Ylisihteeri ei kuitenkaan vielä tänä vuonna lupautunut otta¬ 
maan osaa Seuran hallintoon, vaan syntyi vähän samantapainen 
tila kuin viime vuonna, että hallituksen varapuheenjohtaja, joksi 
valittiin rouva Olga Salo, edustaa ylisihteeriä hallituksen kokouk¬ 
sissa. Sitäpaitsi hän toimii jäsenkirjurina ja hoitaa kaikki ylisih¬ 
teerin juoksevat tehtävät. On tietysti Seuran puolelta toivottavaa, 
että Pekka Ervast niin pian kuin mahdollista ottaisi tehokkaammin 
osaa Seuran toimintaan eikä pitäisi itseään ulkopuolella olevana. 

Uuden hallituksen ensimäisessä kokouksessa hyväksyttiin yksi¬ 
mielisesti ja suurella tyydytyksellä nämä päätökset ja jaettiin virka¬ 
miehet seuraavaa vuotta varten. Yleisenä kaikkien rahastojen 
hoitajana on neiti Helmi Rissanen, veljesrahastoa ja jäsenmaksuja 
hoitaa Olga Salo ja kannatusrahaston sihteeri on Kyllikki Igna¬ 
tius. Looshisihteeriksi valittiin Helmi Jalovaara. 

On varmaan useimmille Seuran jäsenille ilo kuulla, että 
sovussa ja yhteisymmärryksessä on ratkaistu Seuran asiat. Kaikki 
on vertauskuvallista, siitä huomautettiin usein vuosikokouksen 
yhteydessä. Vaikka ulkonaisesti katsoen vielä Seuramme toiminta 
on vain pientä ja heikkoa, niin sisäisesti katsoen siinä on takana 
kaiken aikaa mahtavia voimia vaikuttamassa. Me emme elä ainoas¬ 
taan fyysillisessä maailmassa, vaan yhtäpaljon hienommilla tasoilla 
ja meidän toimintamme vastuunalaisuus ulottuu myös noille tasoille. 
Sentähden on meidän vuosi vuodelta opittava karkottamaan ja 
voittamaan sellaiset tunteet ja ajatukset, jotka häiritsevät Seuran 
yhteishenkeä ja veljeyttä. Tuskin missään seurassa on erilaisuus 
jäsenten välillä kaikilla aloilla niin suuri kuin meidän seurassamme 
ja kuitenkin siitä huolimatta on voimakas veljeyden side ollut 
yhtä todellinen, sillä se on kaikilla ainakin yhteisenä pyrkimyk¬ 
senä. Kunkin on jossain määrin alistettava omat erikoispyyteensä 
ja erikoistoiveensa ja opittava sietämään ja ymmärtämään toisia. 

Ylisihteeri lausui kesäkurssien yhteydessä eräässä puheessaan 
aina muistettavia sanoja siitä, että tässä Seurassa on kunnioitettava 
vapaita mielipiteiden ilmaisuja eikä pysähdyttävä toisen tai toisen 
auktoriteetin lumoukseen. Tulee olla ja on salatieteilijöidenkin 
joukossa eri suuntia ja niillä pitäisi kaikilla olla sijansa yhteisen 
teosofisen lipun alla. Totuudella on aina uusia ilmennysmuotoja 
siinä ilmenee sen ääretön rikkaus. 


KESÄKURSSIT. 

Vuosikokouksen jälkeen pidettiin 7 päivää kestävät kesäkurssit. 
(19-25p. elok.) Nämäkin kurssit onnistuivat yli kaiken odo¬ 
tuksen. Vieläpä taloudellisesti kurssit kannattivat itsensä. Vaki¬ 
naisia osanottajia oli vain noin 30, mutta monet viipyivät muutamia 
päiviä ja iltasin, jolloin Pekka Ervast piti esitelmiä, saapui aina 
vieraita kaupungista. 

Aamulla pidettiin klo 9:ltä ensimäinen esitelmä. A. A. Saarnio 
piti kaksi luentoa, joissa hän selosti Suomen kansan kulttuuri¬ 
tehtävää kansojen joukossa ja esitti niitä suuntaviivoja, joita 
tulevaisuuden kehitys tulee seuraamaan. Hänen esittelynsä mukaan 
nykyään valmistetaan uutta alarotua eli uutta sivistystä, Germaa¬ 
niset kansat, kuten Saksa, joka on nykyisen viidennen sivistyksen 
huippukohdassa, eivät kykene siirtymään aivan uuteen kehitykseen 
vaan kehittävät edelleen tätä nykyistä määrättyä kulttuurimuotoa. 

Uuden sivistyksen oireita, joiden merkkinä on esim. suurempi 
kansanvalta ja pyrkimys yhteiskunnalliseen tasa-arvoisuuteen, 
näkyy Euroopan ulkopuolella olevissa sivistysmaissa, Venäjällä ja 
myös Suomessa. Suomen ei pitäisi orjamaisesti jäljitellä varsin¬ 
kaan keski-eurooppalaisia kulttuurimuotoja eikä liiaksi etsiä turvaa 
ulkoapäin, sillä siten se hukkaa oman tehtävänsä. Se ei voi 
kilpailla viidennen alarodun kansojen kanssa älyllisissä saavutuk¬ 
sissa, mutta se voi etsiä niitä uusia muotoja, joille tulevaisuuden 
kehitys on perustettava. 

J. R. Hannula piti kaksi luentoa Johanneksen evankeliumista. 
Hän puhui siitä sisäisestä Kristuksesta, johon tämä evankeliumi 
johtaa, ja hän esitti useilla esimerkeillä, miten kaikki tämän kirjan 
kertomukset voidaan muuttaa mystillisiksi sisäisiksi tapahtumiksi, 
sellaisiksi tapahtumiksi, jotka toistuvat kunkin pyrkijän elämässä 
Kristus-tiellä. Ne ovat kaikki uudestaan koettavat, kun oppilas 
kulkee mestarinsa jälkiä. 

Hugo Vaivanne puhui Intian veedaanta-fdosofiasta, jonka sanoi 
osoittavan monia yhtäläisyyspiirteitä teosofian kanssa. Samoin 

kuin teosofia veedaanta pyrkii yhdistämään kaikki uskonnolliset 
käsitykset, löytämään niiden ytimen ja esittämään yleismaailmallista 
totuutta, kaikkiallisen Itsen tietoisuutta. 

Väinö Vaivanne piti luennon luonnon Vertauskuvastosta, osot- 
taen, että koko luonto on kuin peili, jossa mahtavat henkiset 
lait näyttäytyvät luonnon tapahtumissa ja mikä on „ylhäällä”, 
alati kuvastuu siihen, mikä on „alhaalla”. Henki ja aine aina 
kulkevat käsikädessä, ja mikä toisessa ilmenee, ilmenee myös 
toisessa. 

Helmi Jalovaara puhui naisasiasta ja teosofiasta. Erinomaisen 
henkevästi hän esitti naisen suuren ihanteen, jota vasta nykyaikana 
aletaan aavistaa. Teosofisen Seuran tehtävissä sanotaan, että 
veljeys on sukupuolesta riippumaton ja teosofisessa liikkeessä 
tämä elävästi tunnetaan. Täällä on nainen käytännössäkin täydel¬ 
lisesti miehen tasolla, sillä tunnetaan, että mies ja nainen ovat 
vain saman kuolemattoman yksilön ohimeneviä ilmennysmuotoja. 
Puhuja sanoi, että naiselle on jonkun verran luonnotonta taistella 
oikeutensa puolesta. Koko hänen olemuksensa ilmenee toisella 
tavalla kuin taistelulla. Sentähden pikemmin miehen tulisi tais¬ 
tella naisen oikeuden puolesta kuin hänen itsensä. 

Paitsi näitä luentoja pidettiin keskipäivällä keskustelu-, kysy¬ 
mys- ja kuulustelukokouksia. Keskusteluaineena oli vuosikokouk¬ 
sesta jäänyt kysymys: „Kuinka voitaisiin rauhaa ja veljeyttä levittää 
rikkirevittyyn kansaamme.” Siinä keskustelussa tuli kosketelluksi 
äskeisen kansalaissodan jyrkät ristiriidat ja kuinka nyt olisi teh¬ 
tävä rauhan työtä niiden tasoittamiseksi. Yleinen mielipide oli, 
että teosofien pitäisi pysyä erillään varsinaisesta politikasta ja väin 
koettaa ymmärtää kaikkia puolia ja tasottaa äärimmäisyyksiä. 
Ohimennen kosketeltiin ajatusta, kuinka tärkeätä olisi kerran 
saada aikaan teosofisella pohjalla toimiva kansanlehti, joka käsit¬ 
telisi myöskin jokapäiväisiä elämän kysymyksiä. Keskustelun 
lopussa puheenjohtaja totesi, että teosofien myötätunto on kansan 
syvien rivien ja työväestön puolella, vaikka sos. dem. puolueen 
menettelytapoja ei ole voitu hyväksyä. 

Kysymyskokouksissa vastasi Pekka Ervast kysymyksiin, kuu- 
lustelukokouksissa käytiin läpi teosofisia käsitteitä ja selviteltiin 
niitä. Eräänä iltana pitivät kurssilaiset yhteisen illanvieton, jossa 
m. m. tarinoitiin teosofisesta „alkuajasta” Suomessa ja uudistettiin 
niitä muistoja. 

Kesäkurssit päättyivät loppujuhlaan, joka pidettiin sunnun¬ 
taina 25 p:nä Tuonenkylässä. Tunnelma oli erotessa varsin läm¬ 
min ja toivottiin, että tästälähin ei yhtenäkään vuonna laimin¬ 
lyötäisi näiden kohottavien ja opettavien luentotilaisuuksien uu- 



distamista. Toivottiin myös, että nuorisoa entistä enemmän 
saataisiin mukaan ja liikkeeseen uusia voimia koottaisiin. 


KASVATUSKYSYMYS. 

Vuosikokouksessa rajotetun ajan vuoksi ei kahtena kokous¬ 
päivänä ehditty kasvatuskysymystä ottaa esille. Sen sijaan otettiin 
tämä keskustelu maanantaina 19 p:nä ja se pidettiin virallisen ko¬ 
kouksen jatkona. Alustaja Helmi Jalovaara toi pitkässä innostut¬ 
tavassa esityksessään ilmi, kuinka tärkeä on juuri teosofiselle 
liikkeelle kasvatustyö, kuinka tulevaisuuden luominen riippuu en¬ 
nen kaikkea kasvatuksesta ja kuinka siis teosofien olisi siinä 
suhteessa löydettävä uudet suuntaviivat, varsinkin kun niitä kai¬ 
killa tahoilla nykyään etsitään. Teosofiset kasvatusihanteet käyvät 
yhteen niiden parhaimpien yritysten kanssa, joita nykyaikana on 
tehty. Puhuja mainitsi esimerkkejä ja vertailuja uudenaikaisista 
kouluista ja niistä teosofisista kouluista, joita jo on muutamia 
olemassa. Hän kehotti nyt suorastaan alottamaan myöskin meillä 
ainakin alustavasti tekemään valmistusta uuden kasvatuksen hy¬ 
väksi. 

Syntyneessä keskustelussa kannatettiin alustajan mielipiteitä ja 
yleensä osotettiin vilkasta harrastusta kysymykselle. Seuraavia 
toimintoja suositeltiin: olisi saatava painetuksi tätä asiaa koskevia 
kirjasia; olisi käytävä maaseudulla puhumassa sekä teosofisissa 
loosheissa että yleisölle; olisi muodostettava jonkinlainen järjestö, 
joka pohtisi näitä kysymyksiä ja miettisi, mitä mahdollisuuksia 
olisi edes pienen teosofisen koulun alkuunpanolle. Suositeltiin 
tähän tarkotukseen päämajaa, joka nyt on melkein tyhjänä. Kui¬ 
tenkin huomautettiin, että ei ole ainoastaan taloudellisia ja ulko¬ 
naisia vaikeuksia voitettavana, vaan ettei vielä ole edes tarpeeksi 
opettajia olemassa, jotka selvästi käsittäisivät sen aivan uuden hen¬ 
gen ja menetelmän, joka tällaisessa koulussa olisi otettava käytän¬ 
töön. Sen vuoksi päätettiin vielä edelleen kehittää suunnitelmaa, 
jotta löydettäisiin edes jonkinlaiset määrätyt perusteet uudelle toi¬ 
minnalle, milloin se joskus on käytäntöön astuva. 

Alustajaa Helmi Jalovaaraa, joka juuri tähän aikaan oli va¬ 
pautunut muista toimistaan, kehotettiin mitä lämpimimmin asettu¬ 
maan tämän teosofisen kasvatustoiminnan keskipisteeksi, koska 
suunnattoman paljon riippuu siitä, että yksi henkilö sille omistaa 
kaiken aikansa ja ajatuksensa. Hän lupasikin tehdä voitavansa 
tässä suhteessa. 

Mitään järjestöä ei muodostettu, vaan tyydyttiin siihen jär- 

jestöön, joka nyt jo oli olemassa, nimittäin teosofisten opettajain 
liittoon, mikä alkuaan perustettiin „Marjatan renkaan” yhteyteen. 
Tämä opettajaliitto piti jälkeenpäin kokouksen ja päätti toistai¬ 
seksi pysyä aatteellisena liittona, johon kuka tahansa saattaa liit¬ 
tyä, sekä opettajat että muut kasvatuksen harrastajat. Mitään jäsen¬ 
maksuja tai muita ulkonaisia velvollisuuksia ei siinä toistaiseksi 
ole. Liitto otti nimekseen „Teosofinen kasvatusveljeskunta” ja 
päätti pyrkiä muissa maissa olevien samannimisten teosofisten liit¬ 
tojen yhteyteen. 

Vuosikokouksen jälkeen pantiin toimeen myös pieni rahan¬ 
keräys kasvatustoiminnan ensimäisiin tarpeisiin. Kootut varat ovat 
kasvatusveljeskunnan hallussa. 

Avustuksia ottaa edelleen vastaan kasvatustoiminnan ohjaaja, 
T. S. hallituksen jäsen Helmi Jalovaara os. Oulunkylä, Tuonen- 
kylä ja hänelle myös voivat ilmottautua ne, jotka haluavat liittyä 
„Teosofiseen kasvatusveljeskuntaan”. Toivottavasti tästä asiasta 
saadaan tuonnempana enemmän kuulla. 


TUONENKYLÄN PÄÄMAJA. 

Vuosikokouksessa keskusteltiin vähäsen päämajan hoidosta ja 
mitenkä se saataisiin tarkotuksenmukaiselle kannalle. Kuitenkin 
jätettiin tämä asia hallituksen järjestettäväksi. Hallitus ensimäi- 
sessä kokouksessaan päätti tämän jäsenlehden kautta kääntyä kaik¬ 
kien jäsenten puoleen ilmotuksella kysyen, eikö riveissämme ole 
ketään, joka tahtoisi ja kykenisi ottamaan päämajan maat hoitaak¬ 
seen ja talon asiat johtaakseen. Hänen pitäisi ymmärtää puu¬ 
tarhanhoitoa ja jos mahdollista maanviljelystä. Viljelysmaata, jonka 
kaiken voipi käyttää puutarhaksi, on 2 14 tynnyrinalaa, suuri 

asuinrakennus on käytettävänä ja palkasta voipi sopia hallituksen 
kanssa. Yhteensä kuuluu päämajaan 10 tynnyrinalaa, josta 7 on 
yhdessä lohkossa. Tarkotus olisi saada maat niin hyvään kun¬ 
toon kuin mahdollista, tuottaviksi ja kaikinpuolin järjestykseen. 
Isännöitsijä voisi saada määrätyn prosentin tuotannosta, mutta 
muuten hän olisi Seuran palveluksessa ja nauttisi siitä 
palkkaa. 

Siis: missä on sellainen käytännölliseen työhön pystyvä jä¬ 
sen, joka tahtoo „astua remmiin” ja auttaa luomaan päämajasta 
hyvin hoidetun tilan, jonka viljelykset ilahuttavat sekä silmää että 
mieltä? 

ERÄS VAIKUTELMA. 

Muuan jäsen on lähettänyt seuraavan kauniin lausunnon 
vuosikokouksesta jäsenlehteä varten: 

Se tunne ja tietoisuus, joka jäi elävästi mieleen äsken pide¬ 
tystä Seuramme vuosikokouksesta, on että meillä sittenkin osataan 
kunnioittaa, rakastaa ja luottaa toinen toiseemme. Kävi selväksi, 
että me jo osaamme kuunnella vastaväitteitä, jopa syytöksiäkin 
nousematta haarniskaan ja osaamme uskoa ja luottaa toista mieltä 
olevan vilpittömyyteen ja hyvään tahtoon. Näimme myös todella 
suurta itsensä voittamista monella taholla. 

Tämä loi kauniin hohteen kaiken yli ja antoi lupauksen tu¬ 
levaisuudesta. Niin kauan kuin meillä on nämä miehet, nämä 
ihmiset mukana, voimme rohkeasti käydä eteenpäin, mitä tahansa 
tulevaisuus tuoneekin tullessaan. 

Jokainen kokouksessa mukana ollut lienee enemmän tai vä¬ 
hemmän selvästi tajunnut tämän tosiasian; tekee vain mieli ker¬ 
toa siitä niille jäsenille, jotka eivät ehkä muulla tavoin saa siitä 
tietoa. Sen merkitys on äärettömän suuriarvoinen, ottaen huo¬ 
mioon ajan, jossa elämme. Emilia Hiisivaara. 


ENSI TALVEN TYÖ. 

Kohta alkaa tai on jo alkanut uusi toimintakausi Seuramme 
yhteiselämässä. Paljon riippuu siitä, millä mielellä työtä alote- 
taan. Se toivon ja sovun henki, mikä vuosikokouksessa sai al¬ 
kunsa, näyttäytyköön myös looshien toiminnassa. Etsittäköön uu¬ 
sia toimintamuotoja, milloin vanhat eivät täytä tarkoitustansa. 
Looshisihteeri, Helmi Jalovaara, jonka esitys on niin lämmin ja 
sydämiä voittava, voipi kutsusta saapua loosheihin luennoimaan 
sekä kasvatuksesta että muista teosofisista kysymyksistä. Nekin 
looshit, joissa toiminta on tyystin sammunut, kutsukoot luennoit¬ 
sijoita luokseen ja koettakoot elvyttää itsensä uuteen eloon. Nyt 
on otollinen aika, kehitys käy nopeasti eteenpäin ja ellemme ym¬ 
märrä aikamme suuria vaatimuksia, jäämme jälelle kuten kuivet¬ 
tuneet oksat. 


MUUTAMIA KIRJEITÄ. 


Veljemme Yrjö Kallinen, joka Oulussa kuului työväen johto- 
miehiin ja joka itseään ajattelematta tempautui vallankumouksen 




11 


pyörteisiin, sai tästä tuomion: kuolemanrangaistuksen. Useiden 
Seuramme jäsenten ja myöskin ulkopuolisten hartaista pyynnöistä 
tämä tuomio lievennettiin elinkautiseksi kuritushuoneeksi. 

Puuttumatta tähän hänen toimintaansa, tahdomme jäljentää 
muutamia otteita hänen kirjeistään, joista käy ilmi hänen sisäisin, 
salatuin sieluelämänsä. Niissä näkyy hänen voimakas pyrkimyk¬ 
sensä ja samalla vilpitön itsetarkastelunsa, sekä hänen palava rak¬ 
kautensa kärsiviä kohtaan. 

Vuosia sitten hän kirjoitti: 

Ikävänpuoleisten olosuhteiden alakuloinen lapsi, jolla on tai¬ 
pumus, varsinkin toisina hetkinä, nähdä maailma kylmän kalpeassa 
valossa ja joka silloin hartaasti toivoo kuolemaa —; nuorukainen, 
joka alkaen noudattaa „kaksois” luonnettaan, toisena hetkenä mel¬ 
kein intohimoisesti rakastaa kaikkea tummaa ja salaperäistä, pala¬ 
vasti kaihoaa pyhyyttä, korkeutta. Jumalaa — ja on valmis vaikka 
minkälaisiin ponnistuksiin, ja toisena hetkenä on raju, hillitön ja 
aistillinen, valmis kuinka alhaiseen tahansa, jolle jo verrattain 
varhain löydetty ja innolla omistettu teosofia avaa toisaalta kor¬ 
kean riemun ja tyydytyksen, toisaalta tuskaisat jälkilaskut väärin¬ 
käytetyistä hetkistä, jakson omantunnontuskia, itsensä inhoamisia, 
päätöksiä ja lankeemuksia; nuorimies, jonka sisässä kypsyy vaati¬ 
mus: Tee tosi kaikesta siitä ylevästä ja ikuisesta, josta unelmoit 
ja puhut, tee siitä vihdoinkin täysi tosi, pyri vakavasti, kaikella 
voimallasi elämänyhteyteen Jumalan kanssa! — mutta jonka ru¬ 
koukset eivät saa tyydyttävää vastausta ja jonka elämän ylle, liit¬ 
tyen lapsuusajoilta perittyyn tunteeseen lapsipuolisuudesta Juma¬ 
laan nähden, alkaa kertyä varjo, salainen epäilys: eikö kaikesta 
päättäen tämä elämä ole sittenkin menetetty, eikö tämä ole vaan 
suuri syntienmaksupäivä? — epäilys, joka ei kuitenkaan herätä 
epätoivoa, vaan alistumisen tummaa riemua, tahtoa olla hyvä sekä 
— kuoleman kaihoa. — Siinä on muutamia johtavia piirteitä si¬ 
säisestä elämästäni, vain kaikista viimeisimmät ajat poisluettuina. 

Näin esitettyinä tuntuvat ne itsestänikin tarpeettomasti koros¬ 
tetuilta, mutta käyvät vähemmän juhlallisiksi, kun tulevat asete¬ 
tuiksi paikoilleen tasoittavaan jokapäiväisyyteen, tekojen ja tapah¬ 
tumain kirjavaan ryöppyyn. 

Se, mikä tuossa jotenkin rikkinäisessä elämässäni on ollut 
valoisaa, kestävää ja yhdistävää, on harrastus lukemiseen ja mie¬ 
tiskelyyn, joka teki sen, etten mielestäni milloinkaan saanut olla 
kyllin paljon yksin, sekä jonkinlainen sisäinen — vaikkei ulko¬ 
nainen — uskollisuus hyvälle. Aina säilytin ihailevan uskoni hy¬ 
vään, tuo usko tuntui olevan riippumaton personallisista koke¬ 
muksistani ja silloinkin, kun enimmin kuvittelin olevani yksin ja 
hyljätty, toivoin — ehkä hyvinkin lapsellisesti — saavani kuolla 

tuntemani hyvän ja korkean edestä, kuolla kuin rangaistuksen 
alainen sotilas kuninkaansa edestä! 

Tuo kuolemansynti”, jonka painon olin tuntevinani, vaik¬ 
ken itse syntiä tiennytkään, on nyt poissa. Tarvitaan niin vähän 
pitämään ihmistä kaikkea logiikkaa pilkkaavassa harhaluulossa, 
mutta tarvitaan myös vain lyhyt hetki, vain muudan sana ja vuo¬ 
sien epäilykset haihtuvat kuin sumu. Nyt tunnen itseni jättiläi¬ 
seksi moisia epäilyksiä vastaan!” 

Kun nyt katselen takanani olevaa lyhyttä taivalta, olen kii¬ 
tollinen kaikesta, mitä siinä on ollut. Kaikki kokemukset, kukin 
omalla tavallaan, ovat vaikuttaneet lopultakin samaan suuntaan. 
Ymmärrän niin hyvin, ettei kannata elää vain elääkseen, tavotel- 
len sitä, mikä on katoavaa. Ymmärrän, että viivytteleminen on 
vain kerran kuitenkin otettavan askeleen tarkoituksetonta siirtä¬ 
mistä lyhyt aikaisten, typeräin mielijohteiden takia. Enkä ainoas¬ 
taan tätä ymmärrä, vaan voimakkaammin kuin koskaan ennen 
kaipaan todellista elämää. Jos olen yksin tai seurassa, kotona tai 
työssäni, missä vaan, niin uudestaan ja uudestaan saan ikäänkuin 
aavistuksen jostakin huimaavan korkeasta, joka minua kutsuu 
puoleensa ja jota kohti sieluni vaistomaisesti kulkee kautta kaik¬ 
kien harhojen. 

Maaliskuussa 1913 hän kiijotti: 

Kaikki on toistaiseksi tyyntä, odotan myrskyjä — suotuisina 
taivaan merkkeinä. Vuodet, jotka aikaisemmin olen kamppaillut 
alemman luontoni kanssa, ovat tietämättäni valmistaneet minua tä¬ 
hän rynnäkköön. Olenhan niiden kuluessa tullut jo jossain mää¬ 
rin panemaan merkille, mitä kysyy tasapainon säilyttäminen ta¬ 
pausten nopeassa pyörteessä, tai öinen taival pimeyden laskeu¬ 
tuessa läpäisemättömänä sekä ulkona että sisällä, taikka usein 
pimeyttäkin petollisemman harmajan, yksitoikkoisen aavikon pol¬ 
keminen, kuolettavan arkipäiväisyyden pyrkiessä mataloittamaan 
kaikki sielun toiminnat. Tunnenpa vielä „vihollisen” viimeisen¬ 
kin petoksen, jolla hän koettaa taistelijaa lamauttaa, kun muut 
keinot eivät enää tehoa: itsesyytösten tulvan lankeemusten joh¬ 
dosta, katkeran itsensähalveksumisen ja epätoivon oman heikkou¬ 
den ja mitättömyyden takia — tuskia, jotka petoina raastavat vielä 
silloinkin, kun muille jo hymyilee. Ne pyrkivät painamaan lan¬ 
gennutta maata vasten, makaamaan oman heikkouden tunnossa, 
sen sijaan että hän teräksenä kimmahtaisi jaloilleen, sanoisi suo¬ 
rat sanat itselleen, painaisi kokemuksen mieleensä ja astuisi eteen¬ 
päin entistä tarmokkaammin. 

No niin! Tänään olemukseni kuohuu voimaa ja päättäväi¬ 
syyttä. Kaikki se tullaan tarvitsemaan viimeistä pisaraa myöten. 

Ihmissuku! Rakkaus sinuun, jota ennen rukoilin, alkaa sarastella 
sielussani. Jokainen pieni välkähdys siitä iskee outona, tärisyttä¬ 
vänä voimana olemukseeni. Veljien tähden lähden eräretkelleni, 
veljien tähden tahdon riisua tehtävänsä täyttäneen personallisuu- 
teni „veljien tähden” on väkevyyteni. Mahdollisesti ei ruumiini 
kestä? Hyvä! Tahdon silloinkin kaatua eteenpäin, kurotetuin 
käsin, katse tähdättynä Häntä kohden, jota en vielä näe, vaan jonka 
tunnen —. 

Lokakuussa 1915: 

Olen aina tuntenut olevani ikäänkuin kuninkaansa mieli¬ 
suosion menettänyt rangaistuksen alainen sotilas, jonka sydän tus¬ 
kaisesti himoitsee saada unhotettuna kuolla kuninkaansa edestä. Ja 
vaikka kunnioitus kuningasta ja hänen asiaansa kohtaan, vilpitön 
myötätunto ja auttamisen tahto rinnalla kamppailevia tovereita 
kohtaan saivat sotilaan uljaasti ja hymyillen kalpaansa käyttämään, 
tekivät hänestä väsyneitten rohkaisijan, epäilevien tuen, hän itse 
yön mustina yksinäisyyden hetkinään synkkänä kohtaloonsa tui¬ 
jotti. Kuinka hurjilta kuvastuivat silloin suorittamansa aseleikit. 
Narri hän oli ollut, ei sotilas, narrin kaapu oli ollut hänen soti¬ 
sopansa, kulkuset olivat helisseet hänen kypärässään, puuna oli 
hänen säilänsä kalissut. . . Mitä siitä jos toverit toista vakuut¬ 
tivat, itsehän hän paraiten tiesi mitä oli. 

Syyt piilivät itsessäni, siitä olin varma, enkä armoa kerjän¬ 
nyt, ei sitä tarjottu, enkä siitä olisi huolinutkaan. Jumalat tunte - 
ilevat kunkin alalleen. 

Minä, joka todistelin muille tapausten takana olevan rakasta¬ 
van johdatuksen, itse sellaista koskaan tuntematta omalle kohdal¬ 
leni, minä, joka koetin osoittaa muille Jumalan sormet itse niitä 
näkemättä omassa elämässäni, minä olen saanut — tai luulen saa¬ 
neeni — viime aikoina kokea johdatusta. Mitenkähän lienee tul¬ 
lut lakatuksi tapausten ja tilanteiden järjestämisestä ja väkivaltaisesta 
muovailusta, summa se, että tuntuu kuin minun tulisi olla vain 
valmisna ja tapaukset, tehtävät ja tilaisuudet saapuvat kohdalleni 
merkillisesti järjestettyinä. Ilolla tervehdän jokaista omien suun¬ 
nitelmieni rikkoutumista, sillä heti aavistan kokonaista sarjaa ti¬ 
laisuuksia, jotka rientävät vastaani toiselta taholta. Ja jälessä hen¬ 
kivät lempeät rauhan tuulet. . . 

— Hyvin kesti sotilas yön ja yksinäisyyden ja kuninkaansa 
karttavan katseen. Mutta hänen kädenottoaan, sitä tuskin hän kes¬ 
tänee, oi, ei kestä, ei kestä! 

Tänään aamulla varhain, kun palasin pieneltä hyökkäys- 
retkeltä, joka oli eteeni asetettu, muistuivat rautatievaunussa mie¬ 
leeni Björnsonin säkeet: 

Kaunis, oi Jumala, kotisi lie, — 

Sulje se sentään vielä, 

Viipyä tahdon mä tiellä! 

Vähän myöhemmin samana vuonna: 

Tiedät, missä kohden olen polulla menossa. Syntisempänä 
muita astun sitä, ylpeyteni ja ylenkatseeni voimalla kannan oman¬ 
tuntoni taakkaa. Mutta syvemmällä syntejäni, ylempänä ylpeyt¬ 
täni asuu voima, joka saapi jalkani polkuani astumaan, vaikutin, 
joka alati ajaa eteenpäin, läpi yön, läpi itseni ylönkatseen ja ki¬ 
rojen, läpi houkutuksien ja kauhujen, ainoa toivoni, ainoa uskoni, 
ainoa väkevyyteni: Muiden tähden! Noiden takia, jotka ovat sy¬ 
däntäni lähellä, saaden sen hellyydestä murtumaan korkean- 
kaipuullaan, noiden minulle tuntemattomien sielujen takia, joiden 
ikävöivä itku täyttää ilman, kaikkien tämän surujen syleilemän 
maan orpojen lasten takia, jotka pimeässä hapuilevat, — heidän 
tähtensä on minun ponnistettava eteenpäin, askel askeleelta, vaikka 
vertyvin jaloin. Olenhan jo kokenut, kuinka jokainen ponnistuk¬ 
seni, jokainen askeleeni minulle käsittämättömällä tavalla lisää 
voimia sekä tilaisuuksia muiden auttamiseen, saaden ylpeän sydä¬ 
meni nöyrästä onnesta värisemään. Siis eteenpäin!- 

Suokoot suuret Mestarit veljellemme voimaa kestämään sen 
alennus- ja pimennyskauden, joka hänen on läpikäytävä kypsyäk- 
seen seuraavissa elämissä jaloksi työntekijäksi kehityksen palve¬ 
lukseen. 


TOINEN TUOMIO. 

Toinen Seuran hallituksen entinen jäsen, Väinö Vaivanne, 
on tuomittu osanotosta valtiopetokseen kolmen vuoden ehdolli¬ 
seen kuritushuonerangaistukseen ja olemaan viisi vuotta kansalais¬ 
luottamuksen menettäneenä. Rangaistusta ei panna täytäntöön 
ilman uutta rikosta. 


KUUTAMOYÖLLÄ. 

Seuraavan tunnelmakylläisen eletyn kokemuksen puki sanoiksi 
kesäkursseilla nuori tyttö, joka vasta liittyi Seuranjäseneksi. 

Ne tulevat kaikki luokseni, nuo luonnonhenget, pienet, suu¬ 
ret, kauniit, hurmaavat olennot. Soittaen ja tanssien he tulevat, 
keijuen kuun valossa, hienoissa harsoissa ja hajahapsin, huiluja 
soittaen ja nauraen. Suureen rakkauden juhlaan ne minua mu- 

kaansa tahtovat, pyytelevät ja hurmaavat — ja tuskaa, tuskaa tuo¬ 
vat, heidän luoksensa en voi mennä. Avuttomana, kärsivänä sie¬ 
luni lepää heidän huumaamanaan; kipeää tuottaa sieluuni heidän 
sytyttämänsä ääretön, hurja kaipuu. He vain soittavat, tanssivat 
ja tahtovat vetää mukanaan yön villiin leikkiin. 

Suojelusenkeliin, valkea hyvyys, rajaton rakkaus, seisoo vie¬ 
relläni hiljaa, hiljaa surren. Sydämeni kyynelöi hänen tähtensä, 
se tahtoisi lohduttaa omaa enkeliäni, mutta se ei jaksa. Se ei 
jaksa ajaa luotaan kiehtovia keijuja ja nousta enkelini suureen 
sopusointuiseen rauhaan, pyyteettömään lepoon. 

Minun enkelini ei tuomitse minua, ei se minua paheksien 
ajattele, vaikka niin paljon surua hänelle tuotan. Hän ymmärtää 
minun sieluni suuren elämänkaipuun, hän ymmärtää minun ve¬ 
reni voimakkaan sykinnän. Hän vain suree sentähden, että minä 
kärsin. 

Oi Enkelini, suuri valkea hyvyys, anna minulle anteeksi, oi, 
älä jätä minua, anna viileän kätesi hiljaa painua polttavalle otsal¬ 
leni ja vuodattaa sieluuni rauhaa. 


OTTEITA. 

Se teosofia, jonka me omaamme, on ikäänkuin itämään ru¬ 
vennut siemen. Jos me koetamme säilyttää sitä vain itseämme 
ja varsinaisia teosofeja varten, niin me sen menetämme, mutta 
jos meillä on voimaa ja uskallusta kylvää teosofiamme suurten 
joukkojen toivomusten ja pyrkimysten maaperään, niin saamme 
sen takaisin uuden sivistyskauden uskontoa, tiedettä, taidetta, kir¬ 
jallisuutta, yhteiskuntajärjestelmää ja yleisiä tapoja elähdyttävänä 
henkisenä voimana. Nyt on Suomen veljeyden ja kansanvaltai¬ 
suuden laajin edustaja, työväenliike, tekemänsä erehdyksen tähden 
ilman ulkonaista muotoa. Se etsii itselleen maailmankatsomusta 
liittolaisekseen ja uuden muotonsa perustaksi. Jos se taas saa 
uudelleen yhtyä materialismiin, vihan ja kuoleman aatteeseen, niin 
tulee se koston, hävityksen ja luokkavihan uskonnoksi, mutta jos 
me täytämme velvollisuutemme ja uhraamme sille sen teosofian, 
jonka olemme Mestareilta ja Heidän oppilailtaan saaneet ihmis¬ 
kunnan kehityksen jouduttamiseksi, niin tulee työväenliike todella 
kansanvaltaisuutta ja veljeyttä edustavaksi, uutta sivistystä ja yh¬ 
teiskuntaa luovaksi rakkauden uskonnoksi, joka kohottaa koko 
ihmiskunnan veljellisempään elämään. 

(A. A. Saarnion esitelmästä.) 

„Me Suomen teosofit olemme etupäässä Suomen kansaa var¬ 
ten. Ja onnistuaksemme tehtävässämme täytyy meidän osata löy¬ 
tää oma paikkamme ja tehtävämme ja kansamme tehtävä. Us¬ 
kollisuus omalla paikallaan ja erikoistehtävässään synnyttää har¬ 
monian, sopusoinnun. Missä yksikin ratas alkaa nurista, siellä 
syntyy epäsointua, viivytystä ja ajanhukkaa. 

jos me näin nöyrinä ja joustavina löydämme oman paik¬ 
kamme kansallisessa tehtävässämme, silloin me voimme sulattaa 
teosofista viisautta itseemme ja tarjota sitä kansallemme, sen tar¬ 
peiden mukaan. 

Meidän täytyy oman sielumme ja työmme kautta pukea teo- 
sofinen viisaus Suomen kansallispukuun. Ei riitä että me mat¬ 
kimme suuria teosofisia puhujia ja kirjailijoita, meidän tulee oman 
sielumme sulatusuunissa yhdistää jumalallinen viisaus ja kansamme 
hätä ja tarve. . . . että se saa kansamme sielussa sen pohjimmat 
soinnut heläjämään, sen herkimmät kielet väräjämään.” 

J. R. H. 


„Kiitos kursseista. Siellä tapahtui ihme, tuntui minusta. Oh kuin 
me kaikki siellä olisimme avautuneet hyvien, rauhaa rakentavien voimien 
vaikutuksen alaisiksi. Tunnen itseni ihmeellisesti nuortuneeksi ja uudesti¬ 
syntyneeksi. Rakkaus, toivo ja usko kaikkialta säteilee vastaani. On hyvä 
saada olla veljien kanssa ‘temppelissä’ — siellä oppii, ymmärtää ja rakas¬ 
taa.” (S. T — US.) 


SEURAN OSOTE 

Seuran kirjeenvaihto, jäsenmaksut y. m. ohjattakoot Teosofi- 
seen päämajaan, Oulunkylä, rva Olga Salolle. Myöskin Helmi 
Jalovaaran ja Helmi Rissasen osote on sama. 





